Source: https://www.slov-lex.sk/pravne-predpisy/SK/ZZ/1994/198/19940809.html
Timestamp: 2018-11-14 11:52:18+00:00
Document Index: 9058222

Matched Legal Cases: ['§ 2', '§ 2', '§ 2', '§ 2', '§ 2', '§ 20', '§ 19', '§ 45', '§ 34', '§ 2', '§ 9', '§ 10', '§ 11', '§ 12']

198/1994 Z.z. - Zákon Národnej rady Slovenskej repu... - SLOV-LEX
198/1994 Z.z./
198/1994 Z. z.
Časová verzia predpisu účinná od 09.08.1994 do 20.05.2003
z 30. júna 1994
o Vojenskom spravodajstve
POSTAVENIE, ÚLOHY, ORGANIZÁCIA, RIADENIE A KONTROLA VOJENSKÉHO SPRAVODAJSTVA
Vojenské spravodajstvo je špeciálna služba, ktorá plní úlohy spravodajského zabezpečenia obrany Slovenskej republiky v pôsobnosti Ministerstva obrany Slovenskej republiky1) (ďalej len „ministerstvo") v rozsahu ustanovenom týmto zákonom.
Pri plnení úloh je Vojenské spravodajstvo oprávnené spolupracovať s orgánmi iných štátov obdobného zamerania a pôsobnosti.
Práva a slobody občanov možno prostriedkami Vojenského spravodajstva obmedziť len v rozsahu a spôsobom ustanoveným týmto zákonom.
Úlohy Vojenského spravodajstva
Vojenské spravodajstvo v rozsahu svojej pôsobnosti získava, sústreďuje a vyhodnocuje informácie dôležité na zabezpečenie obrany Slovenskej republiky o
činnosti ohrozujúcej ústavné zriadenie, zvrchovanosť, územnú celistvosť a obranyschopnosť Slovenskej republiky,
aktivitách cudzích spravodajských služieb,
terorizme,
skutočnostiach spôsobilých vážne ohroziť alebo poškodiť vojensko-hospodárske záujmy Slovenskej republiky,
ohrození alebo úniku údajov obsahujúcich skutočnosti tvoriace predmet štátneho a služobného tajomstva.
Vojenské spravodajstvo získava, sústreďuje a vyhodnocuje informácie o aktivitách, ktoré vznikajú v zahraničí a smerujú proti suverenite, zvrchovanosti, územnej celistvosti a obranyschopnosti Slovenskej republiky.
Vojenské spravodajstvo plní v rozsahu svojej pôsobnosti ďalšie úlohy podľa osobitných predpisov2) a úlohy vyplývajúce z medzinárodných zmlúv a dohôd, ktorými je Slovenská republika viazaná.
Minister obrany Slovenskej republiky (ďalej len „minister") poskytuje Národnej rade Slovenskej republiky, prezidentovi Slovenskej republiky a vláde Slovenskej republiky informácie získané Vojenským spravodajstvom, ktoré sú významné pre ich rozhodovanie a činnosť.
Nevyhnutné informácie minister poskytne aj iným štátnym orgánom, ak ich potrebujú na zamedzenie protiprávnej činnosti.
Získané informácie sa poskytujú iba na splnenie účelu uvedeného v § 2 ods. 1 až 3 tohto zákona.
Organizácia a riadenie Vojenského spravodajstva
Vojenské spravodajstvo riadi a za jeho činnosť zodpovedá minister, ktorý vymenúva a odvoláva riaditeľov vojenského obranného spravodajstva a vojenskej spravodajskej služby.
Rada obrany štátu môže ministrovi písomne ukladať úlohy pre Vojenské spravodajstvo v rozsahu jeho pôsobnosti podľa § 2 tohto zákona.
Celkové početné stavy Vojenského spravodajstva určuje vláda Slovenskej republiky.
Vláda Slovenskej republiky na návrh ministra schvaľuje Štatút Vojenského spravodajstva, ktorý upraví podrobnosti zamerania a organizáciu Vojenského spravodajstva.
Minister predkladá Národnej rade Slovenskej republiky písomne, najmenej raz ročne, správu o plnení úloh Vojenského spravodajstva.
Minister je povinný predložiť v určenej lehote a požadovanom rozsahu informáciu, o ktorú písomne požiada
predseda Národnej rady Slovenskej republiky,
predseda vlády Slovenskej republiky.
Kontrola Vojenského spravodajstva
Kontrolu činnosti Vojenského spravodajstva vykonáva Národná rada Slovenskej republiky, ktorá na tento účel zriaďuje z poslancov osobitný kontrolný orgán (ďalej len „kontrolný orgán").
Členovia kontrolného orgánu majú právo v sprievode príslušníka Vojenského spravodajstva vstupovať do objektov a zariadení Vojenského spravodajstva.
Minister kontrolnému orgánu predkladá
Štatút Vojenského spravodajstva,
podklady potrebné na kontrolu čerpania limitu Vojenského spravodajstva z rozpočtu ministerstva obrany,
interné predpisy upravujúce
zameranie a organizáciu Vojenského spravodajstva,
podmienky na používanie osobitných prostriedkov,
druhy a spôsoby vedenia evidencií,
správu o činnosti Vojenského spravodajstva a o jeho výsledkoch.
Porušenie ustanovení tohto zákona, ktoré kontrolný orgán zistí pri výkone svojej právomoci, je povinný oznámiť Národnej rade Slovenskej republiky.
Pri zániku mandátu stráca poslanec, člen kontrolného orgánu, členstvo v tomto orgáne. Národná rada Slovenskej republiky na uvoľnené miesto schváli nového poslanca okrem prípadu podľa odseku 4.
Schôdze kontrolného orgánu sú neverejné. Kontrolný orgán sa schádza najmenej raz za štvrťrok. Pri rokovaní postupuje podľa schváleného rokovacieho poriadku. Zvolanie kontrolného orgánu môže požadovať každý člen tohto orgánu.
Kontrolný orgán vykonáva svoju činnosť aj po skončení volebného obdobia Národnej rady Slovenskej republiky do doby, kým Národná rada Slovenskej republiky nezvolí nový kontrolný orgán.
Povinnosti príslušníkov Vojenského spravodajstva
Úlohy Vojenského spravodajstva podľa tohto zákona plnia príslušníci Vojenského spravodajstva, ktorí sú v služobnom pomere podľa osobitného predpisu3).
Príslušník Vojenského spravodajstva (ďalej len „príslušník") je povinný pri plnení úloh dbať na česť, vážnosť a dôstojnosť osôb aj na svoju vlastnú, ako aj na to, aby osobám v súvislosti s jeho činnosťou nevznikla škoda alebo iná ujma.
Príslušník preukazuje svoju príslušnosť k Vojenskému spravodajstvu služobným preukazom s evidenčným číslom a ústnym vyhlásením: „Vojenské spravodajstvo".
Príslušník je oprávnený nosiť a použiť strelnú zbraň, aby v prípade nutnej obrany odvrátil útok smerujúci proti jeho osobe alebo jemu bezprostredne hroziaci, alebo útok na život inej osoby, ak útok nemožno inak odvrátiť.
Pred použitím strelnej zbrane je príslušník povinný vyzvať osobu, aby upustila od protiprávneho konania s výstrahou, že bude použitá strelná zbraň. Pred použitím strelnej zbrane je príslušník povinný použiť varovný výstrel. Od výstrahy a varovného výstrelu môže príslušník upustiť len vtedy, keď je sám napadnutý alebo je ohrozený život alebo zdravie inej osoby a vec neznesie odklad.
Pri použití strelnej zbrane, je príslušník povinný dbať na potrebnú opatrnosť, najmä aby neohrozil život iných osôb a čo najviac šetril život osoby, proti ktorej zbraň použije.
Použitie strelnej zbrane je príslušník povinný oznámiť svojmu nadriadenému.
Pri plnení úloh ustanovených týmto zákonom je Vojenské spravodajstvo oprávnené používať osobitné prostriedky, ktorými sú
informačno-operatívne prostriedky,
informačno-technické prostriedky.
Vojenské spravodajstvo je povinné zabezpečiť ochranu osobitných prostriedkov pred vyzradením a zneužitím.
Informačno-operatívnymi prostriedkami sa na účely tohto zákona rozumejú
sledovanie osôb a vecí,
legalizačné dokumenty,
osoby konajúce v prospech Vojenského spravodajstva,
O použití sledovania Vojenským spravodajstvom na plnenie úloh v rozsahu jeho pôsobnosti rozhoduje minister alebo ním poverený pracovník.
Legalizačnými dokumentmi na účely tohto zákona sa rozumejú listiny a predmety slúžiace na utajenie skutočnej totožnosti príslušníka. Legalizačnými dokumentmi nemôžu byť preukazy poslancov Národnej rady Slovenskej republiky, členov vlády Slovenskej republiky ani služobné preukazy sudcov a prokurátorov.
Osobou konajúcou v prospech Vojenského spravodajstva sa na účel tohto zákona rozumie fyzická osoba staršia ako 18 rokov, ktorá dobrovoľne a utajovaným spôsobom spolupracuje s Vojenským spravodajstvom pri plnení úloh podľa § 2 tohto zákona.
Postup o spôsobe vyžadovania, používania a evidencii informačno-operatívnych prostriedkov určí minister.
Informačno-technické prostriedky
Informačno-technickými prostriedkami sa na účely tohto zákona rozumejú najmä elektrotechnické, rádiotechnické, fototechnické, audiovizuálne, optické, mechanické a iné technické prostriedky a zariadenia alebo ich systémy používané utajovaným spôsobom pri
vyhľadávaní, otváraní a skúmaní dopravovaných zásielok a ich vyhodnocovaní využívaním kriminalistických metód,
odpočúvaní a zaznamenávaní telekomunikačnej prevádzky,
vyhotovovaní obrazových, zvukových alebo iných záznamov v prípade, že sú používané spôsobom, ktorým sa zasahuje do práv občanov.
Vojenské spravodajstvo je oprávnené použiť informačno-technické prostriedky iba v prípadoch, keď získanie informácií podľa § 2 tohto zákona je iným spôsobom neúčinné alebo podstatne sťažené.
Informačno-technické prostriedky možno použiť iba na základe predchádzajúceho písomného súhlasu určeného sudcu4) (ďalej len „sudca") iba na nevyhnutný čas, najdlhšie však po dobu šiestich mesiacov. Lehota začína plynúť dňom udelenia súhlasu.
Žiadosť o udelenie súhlasu na použitie informačno-technických prostriedkov sa predkladá písomne sudcovi a obsahuje údaje o osobe, ktorej sa použitie informačno-technických prostriedkov týka, o druhu informačno-technického prostriedku, mieste, dobe trvania a dôvodoch jeho použitia; ak ide o odpočúvanie a zaznamenávanie telekomunikačnej prevádzky, aj číslo účastníckej stanice.
Sudca, ktorý dal súhlas na použitie informačno-technických prostriedkov, môže na základe novej žiadosti dobu použitia predĺžiť, vždy však najviac o ďalších šesť mesiacov.
Sudca, ktorý dal súhlas na použitie informačno-technických prostriedkov, je povinný skúmať dôvody trvania ich použitia. Ak dôvody pominuli, je povinný bezodkladne rozhodnúť o ukončení ich používania.
Vojenské spravodajstvo je povinné v priebehu použitia informačno-technických prostriedkov sústavne skúmať, či trvajú dôvody ich použitia. Ak tieto dôvody pominuli, je povinné použitie informačno-technických prostriedkov skončiť.
O skončení použitia informačno-technických prostriedkov podľa odseku 1 je Vojenské spravodajstvo povinné informovať sudcu, ktorý dal súhlas na ich použitie.
Informácie získané informačno-technickými prostriedkami sa môžu využiť výlučne na splnenie úloh uvedených v § 2 tohto zákona.
Zavedením a použitím informačno-technických prostriedkov sa práva a slobody občanov môžu obmedziť len v nevyhnutne potrebnej miere.
Podrobnosti o použití informačno-technických prostriedkov upraví minister.
Vojenské spravodajstvo je oprávnené v rozsahu svojej pôsobnosti požadovať od štátnych orgánov, právnických osôb a fyzických osôb poskytnutie pomoci, podkladov a informácií, ktoré môžu prispieť k objasneniu skutočností dôležitých na plnenie úloh ustanovených týmto zákonom.
Štátne orgány sú povinné poskytnúť požadovanú pomoc, podklady a informácie Vojenskému spravodajstvu, pokiaľ im v tom nebránia dôvody ustanovené inými všeobecne záväznými právnymi predpismi.
Na poskytnutie pomoci, podkladov alebo informácií nesmú byť právnické osoby a fyzické osoby nútené.
Vojenské spravodajstvo pri plnení úloh ustanovených týmto zákonom spolupracuje so štátnymi orgánmi, právnickými osobami a fyzickými osobami.
Vojenské spravodajstvo je v rozsahu svojej pôsobnosti oprávnené viesť evidencie, v ktorých zhromažďuje, uchováva a využíva informácie o skutočnostiach a osobách, ktoré majú priamu súvislosť s plnením úloh Vojenského spravodajstva ustanovených týmto zákonom.
Údaje o maloletých osobách mladších ako 15 rokov nesmú byť uchovávané v evidenciách Vojenského spravodajstva.
Vojenské spravodajstvo je povinné zabezpečiť ochranu údajov uchovávaných v evidenciách pred vyzradením, zneužitím, poškodením alebo neoprávneným zničením.
V prípadoch, ak údaje uchovávané v evidenciách Vojenského spravodajstva už nie sú na plnenie ustanovených úloh potrebné alebo ak je na to iný zákonný dôvod5), Vojenské spravodajstvo je oprávnené tieto údaje zničiť.
Na informačné systémy v rozsahu pôsobnosti tohto zákona sa nevzťahujú ustanovenia osobitných predpisov o ochrane osobných údajov v informačných systémoch6).
Pri náhrade škody, ktorá bola spôsobená osobou alebo osobe konajúcej v prospech Vojenského spravodajstva, sa postupuje podľa osobitného zákona7).
Na plnení úloh Vojenského spravodajstva sa môžu podieľať aj zamestnanci v pracovnom pomere, ktorého náležitosti sa spravujú osobitnými predpismi8).
Príslušníci a každý, kto plní úlohy na základe tohto zákona, sú povinní zachovávať mlčanlivosť o skutočnostiach, o ktorých sa dozvedeli v súvislosti s činnosťou Vojenského spravodajstva a ktoré v záujme fyzických osôb a právnických osôb majú zostať utajené.
Na žiadosť orgánov činných v trestnom konaní môže minister zbaviť mlčanlivosti osoby uvedené v odseku 1.
Ustanovením odseku 1 nie sú dotknuté predpisy o ochrane štátneho tajomstva2).
Skutočnosti, o ktorých sa členovia kontrolného orgánu dozvedia pri výkone svojej funkcie, používajú iba na dosiahnutie účelu kontroly.
Členovia kontrolného orgánu sú povinní zachovávať mlčanlivosť o skutočnostiach, o ktorých sa dozvedeli pri výkone svojej funkcie; povinnosť zachovávať mlčanlivosť trvá aj po skončení výkonu funkcie člena kontrolného orgánu a tejto povinnosti ich môže zbaviť iba Národná rada Slovenskej republiky.
Ustanovenie § 20 ods. 3 platí obdobne aj pre členov kontrolného orgánu.
§ 19 zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov.
§ 45 vyhlášky Ministerstva spravodlivosti Slovenskej republiky č. 66/1992 Zb. o Spravovacom poriadku pre okresné a krajské súdy.
§ 34a zákona č. 76/1959 Zb. v znení neskorších predpisov.
PRVÁ HLAVA POSTAVENIE, ÚLOHY, ORGANIZÁCIA, RIADENIE A KONTROLA VOJENSKÉHO SPRAVODAJSTVA
§ 2 Úlohy Vojenského spravodajstva
DRUHÁ HLAVA POVINNOSTI A OPRÁVNENIA
§ 9 Oprávnenie na nosenie a použitie strelnej zbrane
§ 10 Oprávnenie na používanie osobitných prostriedkov
§ 11 Informačno-operatívne prostriedky
§ 12 Informačno-technické prostriedky
TRETIA HLAVA VEDENIE EVIDENCIÍ
ŠTVRTÁ HLAVA SPOLOČNÉ A ZÁVEREČNÉ USTANOVENIA
178/2004 Z. z. Zákon, ktorým sa mení a dopĺňa zákon Národnej rady Slovenskej republiky č. 46/1993 Z. z. o Slovenskej informačnej službe v znení neskorších predpisov a o zmene a doplnení niektorých zákonov
319/2012 Z. z. Zákon, ktorým sa mení zákon Národnej rady Slovenskej republiky č. 198/1994 Z. z. o Vojenskom spravodajstve v znení neskorších predpisov a ktorým sa menia a dopĺňajú niektoré zákony
Číslo: 198/1994 Z. z.
Názov: Zákon Národnej rady Slovenskej republiky o Vojenskom spravodajstve
Dátum schválenia: 30.06.1994
Dátum vyhlásenia: 09.08.1994
Dátum účinnosti od: 09.08.1994
Dátum účinnosti do: 20.05.2003
Nachádza sa v čiastke: 58/1994
2. 09.08.1994 - 20.05.2003
3. 21.05.2003 - 30.04.2004 166/2003 Z. z.
4. 01.05.2004 - 31.12.2012 178/2004 Z. z.
5. 01.01.2013 - 31.12.2015 319/2012 Z. z.
6. 01.01.2016 - 31.03.2018 444/2015 Z. z., 281/2015 Z. z.
7. 01.04.2018 - 69/2018 Z. z.